               AN COIMISIÚN EORPACH
            An Bhruiséil,8.7.2021
            COM(2021) 377 final
            2021/0188(NLE)
            Togra le haghaidh
            RIALACHÁN ÓN gCOMHAIRLE
            lena leasaítear Rialachán (AE) 2019/440 ón gComhairle maidir le deiseanna iascaireachta a chionroinnt faoin gComhaontú Comhpháirtíochta maidir le hIascaigh Inbhuanaithe idir an tAontas Eorpach agus Ríocht Mharacó agus faoin bPrótacal Cur Chun Feidhme a ghabhann leis

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Leis an gComhaontú Comhpháirtíochta maidir le hIascaigh Inbhuanaithe idir an tAontas Eorpach agus Ríocht Mharacó
                     1
                  , bunaítear creat le haghaidh rialachas dlíthiúil, comhshaoil, eacnamaíoch agus sóisialta ar ghníomhaíochtaí iascaireachta a dhéanann soithí an Aontais sa limistéar iascaireachta a shainítear in Airteagal 1(h) den Chomhaontú. Sa Phrótacal maidir le cur chun feidhme an Chomhaontaithe déantar foráil maidir le deiseanna iascaireachta le haghaidh soithí de chuid an Aontais i sé chatagóir.

                  Faoi láthair tá Ríocht Aontaithe na Breataine Móire agus Thuaisceart Éireann (an Ríocht Aontaithe) fós san áireamh i Rialachán (AE) 2019/440 ón gComhairle
                     2
                  , Rialachán lena ndéantar na deiseanna iascaireachta faoin gComhaontú idir Ballstáit an Aontais a chionroinnt. Sa Rialachán sin, tá deiseanna iascaireachta ag an Ríocht Aontaithe i gcatagóir a sé.

                  An 31 Eanáir 2020, tharraing an Ríocht Aontaithe siar as an Aontas Eorpach ar bhonn Airteagal 50 den Chonradh ar an Aontas Eorpach. Sa Chomhaontú um Tharraingt Siar
                     3
                  , cinneadh idirthréimhse ar tháinig deireadh léi an 31 Nollaig 2020. Dá bhrí sin, níl dlí an Aontais infheidhme maidir leis an Ríocht Aontaithe ón 1 Eanáir 2021.

                  Dá bhrí sin, ba cheart na deiseanna iascaireachta a sannadh don Ríocht Aontaithe a bhaint de Rialachán (AE) 2019/440 agus ba cheart iad a ath-chionroinnt amhail ón 1 Eanáir 2021. Leis an togra seo leasaítear an Rialachán chun deiseanna iascaireachta na Ríochta Aontaithe a athdháileadh i measc na mBallstát a thairbhíonn de dheiseanna iascaireachta sa chatagóir chéanna i gcomhréir le cearta na mBallstát. Ní dhéantar réamhbhreithiúnas sa mhéid sin ar chionrannta a dhéanfar amach anseo faoin gcéad Phrótacal eile.

                  Molann an Coimisiún go nglacfaidh an Chomhairle an togra atá i gceangal leis seo, togra le haghaidh Rialachán lena leasaítear Rialachán (AE) 2019/440 ón gComhairle.

               •Comhsheasmhacht le forálacha beartais atá sa réimse beartais cheana

                  Ní dhéanann an leasú seo difear do chomhsheasmhacht an Rialacháin le reachtaíocht iascaigh atá ann cheana.

               •Comhsheasmhacht le beartais eile de chuid an Aontais

                  Ní dhéanann an leasú seo difear do chomhsheasmhacht an Rialacháin le reachtaíocht eile de chuid an Aontais.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Is é Airteagal 43(3) den Chonradh ar Fheidhmiú an Aontais Eorpaigh (CFAE) an bunús dlí, lena bhforáiltear go bhfuil an Chomhairle, ar thogra ón gCoimisiún, le bearta a ghlacadh maidir le deiseanna iascaireachta a chionroinnt.

               Baineann an leasú seo le reachtaíocht atá ann cheana agus comhlíonann sé na prionsabail dlí chéanna leis an Rialachán atá i gceist.

               •Coimhdeacht (i gcás inniúlacht neamheisiach)

               Is réimse inniúlachta eisiach de chuid an Aontais é an réimse beartais.

               3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Leis an leasú ní dhéantar athrú ar na coinníollacha maidir le hiascaireacht a leagtar síos sa Chomhaontú agus sa Phrótacal Cur Chun Feidhme. Dá bhrí sin, níl aon ghá le meastóireacht ex post, le comhairliúchán le páirtithe leasmhara ná le measúnú tionchair.

               4.IMPLEACHTAÍ BUISÉADACHA

               Níl aon tionchar ag an Dréachtrialachán ar bhuiséad an Aontais.

               5.EILIMINTÍ EILE

                  Leis an leasú ní dhéantar athrú ar na coinníollacha a leagtar síos sa Chomhaontú agus sa Phrótacal Cur Chun Feidhme.

               2021/0188 (NLE)

               Togra le haghaidh

               RIALACHÁN ÓN gCOMHAIRLE

               lena leasaítear Rialachán (AE) 2019/440 ón gComhairle maidir le deiseanna iascaireachta a chionroinnt faoin gComhaontú Comhpháirtíochta maidir le hIascaigh Inbhuanaithe idir an tAontas Eorpach agus Ríocht Mharacó agus faoin bPrótacal Cur Chun Feidhme a ghabhann leis

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(3) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)An 4 Márta 2019, ghlac an Chomhairle Cinneadh (AE) 2019/441 maidir le tabhairt i gcrích an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Ríocht Mharacó (‘an Comhaontú maidir le hIascaigh’) agus an Prótacal Cur Chun Feidhme a ghabhann leis (‘an Prótacal’)
                  4
               ,

               (2)An 29 Samhain 2018, ghlac an Chomhairle Rialachán (AE) Uimh. 2019/440 maidir le deiseanna iascaireachta a chionroinnt faoin gComhaontú maidir le hIascaigh (‘Rialachán (AE) 2019/440 ón gComhairle’ anseo feasta)
                  5
               ,

               (3)Le hAirteagal 1 de Rialachán (AE) 2019/440 ón gComhairle déantar deiseanna iascaireachta a chionroinnt ar na Ballstáit i.a. i gcatagóir 6 — Iascaireacht thionsclaíoch speiceas peiligeach, lena n‑áirítear Ríocht Aontaithe na Breataine Móire agus Thuaisceart Éireann.

               (4)De bhun an Chomhaontaithe maidir le tarraingt siar Ríocht Aontaithe na Breataine Móire agus Thuaisceart Éireann as an Aontas Eorpach agus as an gComhphobal Eorpach do Fhuinneamh Adamhach, ní Ballstát den Aontas í an Ríocht Aontaithe a thuilleadh ón 1 Feabhra 2020 agus tháinig deireadh leis an idirthréimhse dá bhforáiltear sa Chomhaontú sin an 31 Nollaig 2020. Dá bhrí sin, ba cheart na deiseanna iascaireachta a chionroinntear ar an Ríocht Aontaithe a ath-chionroinnt ar na Ballstáit amhail ón 1 Eanáir 2021.

               (5)Ba cheart an ath-chionroinnt sin a bheith trédhearcach agus comhréireach le cionroinnt bhunaidh na gcuótaí.

               (6)Dá bhrí sin, ba cheart Rialachán (AE) 2019/440 ón gComhairle a leasú dá réir.

               (7)Mar gheall ar an tionchar a bheidh aige ar ghníomhaíochtaí iascaigh in 2021, ba cheart feidhm a bheith ag an Rialachán seo ón 1 Eanáir 2021.

               (8)Agus an phráinn a bhaineann le cur i bhfeidhm cúlghabhálach an Rialacháin seo á cur san áireamh, ba cheart dó teacht i bhfeidhm an chéad lá tar éis lá a fhoilsithe in Iris Oifigiúil an Aontais Eorpaigh.

               TAR ÉIS AN RIALACHÁN SEO A GHLACADH:

               Airteagal 1

               Cuirtear an méid seo a leanas isteach in ionad Airteagal 1, mír 1 de Rialachán (AE) 2019/440 ón gComhairle:

               1. Na deiseanna iascaireachta a bhunaítear de bhun an Phrótacail Cur Chun Feidhme a ghabhann leis an gComhaontú Comhpháirtíochta maidir le hIascaigh Inbhuanaithe idir an tAontas Eorpach agus Ríocht Mharacó (‘an Comhaontú maidir le hIascaigh’), déanfar iad a chionroinnt ar na Ballstáit mar seo a leanas:

                        Catagóir iascaireachta

                        An cineál soithigh

                        Ballstát

                        Ceadúnais nó cuóta

                        1/ Iascaireacht ar mhionscála sa tuaisceart, speicis pheiligeacha

                        Báid saighne le holltonnáiste < 150 (GT)

                        An Spáinn

                        22

                        2/ Iascaireacht ar mhionscála sa tuaisceart

                        Báid spiléir grinnill < 40 GT

                        An Spáinn

                        25

                        An Phortaingéil

                        7

                        Báid spiléir grinnill ≥ 40 GT < 150 GT

                        An Phortaingéil

                        3

                        3/ Iascaireacht ar mhionscála sa deisceart

                        Báid le cuaillí agus línte < 150 GT in aghaidh an tsoithigh

                        Iomlán ≤ 800 GT

                        An Spáinn

                        10

                        4/ Iascaireacht ghrinnill

                        Báid spiléir grinnill ≤ 150 GT

                        An Spáinn

                        7

                        An Phortaingéil

                        4

                        Trálaeir ≤ 750 GT

                        Iomlán ≤ 3 000 GT

                        An Spáinn

                        5

                        An Iodáil

                        0

                        5/ Iascaireacht tuinníní

                        Soithigh le cuaillí agus línte

                        An Spáinn

                        23

                        An Fhrainc

                        4

                        6/ Iascaireacht thionsclaíoch speiceas peiligeach

                        85 000 tona (t) in 2019

                        90 000 t in 2020

                        100 000 t sa bhliain in 2021 agus 2022

                        Dáileadh soithí atá údaraithe chun iascaireachta:

                                 10 soitheach ≥ 3 000 GT agus < 7 765 GT

                                 4 shoitheach ≥ 150 agus < 3 000 GT

                                 4 shoitheach < 150 GT

                        2019: 85 000 t

                        An Ghearmáin

                        6 871.2 t

                        An Liotuáin

                        21 986.3 t

                        An Laitvia

                        12 367.5 t

                        An Ísiltír

                        26 102.4 t

                        Éire

                        3 099.3 t

                        An Pholainn

                        4 807.8 t

                        An Ríocht Aontaithe

                        4 807.8 t

                        An Spáinn

                        496.2 t

                        An Phortaingéil

                        1 652.2 t

                        An Fhrainc

                        2 809.3 t

                        2020: 90 000 t

                        An Ghearmáin

                        7 275.4 t

                        An Liotuáin

                        23 279.6 t

                        An Laitvia

                        13 095.0 t

                        An Ísiltír

                        27 637.9 t

                        Éire

                        3 281.6 t

                        An Pholainn

                        5 090.6 t

                        An Ríocht Aontaithe

                        5 090,6 t

                        An Spáinn

                        525.4 t

                        An Phortaingéil

                        1 749.4 t

                        An Fhrainc

                        2 974.5 t

                        2021 agus 2022: 100 000 t sa bhliain

                        An Ghearmáin

                        8 568.4 t

                        An Liotuáin

                        27 417 t

                        An Laitvia

                        15 422.3 t

                        An Ísiltír

                        32 549.8 t

                        Éire

                        3 864.9 t

                        An Pholainn

                        5 995.4 t

                        An Spáinn

                        618.8 t

                        An Phortaingéil

                        2 060.3 t

                        An Fhrainc

                        3 503.1 t

               Airteagal 2

               Tiocfaidh an Rialachán seo i bhfeidhm an chéad lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm ag an Rialachán seo ón 1 Eanáir 2021.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        An Comhaontú Comhpháirtíochta maidir le hIascaigh Inbhuanaithe idir an tAontas Eorpach agus Ríocht Mharacó (IO L 77, 20.3.2019, lch. 8).

                     (2)

                        Rialachán (AE) 2019/440 ón gComhairle an 29 Samhain 2018 maidir le deiseanna iascaireachta a chionroinnt faoin gComhaontú Comhpháirtíochta maidir le hIascaigh Inbhuanaithe idir an tAontas Eorpach agus Ríocht Mharacó agus faoin bPrótacal Cur Chun Feidhme a ghabhann leis (IO L 77, 20.3.2019, lch. 1).

                     (3)

                        Comhaontú maidir le tarraingt siar Ríocht Aontaithe na Breataine Móire agus Thuaisceart Éireann as an Aontas Eorpach agus as an gComhphobal Eorpach do Fhuinneamh Adamhach (IO L 29, 31.1.2020, lch. 7).

                     (4)

                        Cinneadh (AE) 2019/441 ón gComhairle an 4 Márta 2019 maidir le tabhairt i gcrích an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Ríocht Mharacó, an Prótacal Cur Chun Feidhme a ghabhann leis, agus an Malartú Litreacha a ghabhann leis an gComhaontú. IO L 77, 20.3.2019, lgh. 4–7.

                     (5)

                        Rialachán (AE) 2019/440 ón gComhairle an 29 Samhain 2018 maidir le deiseanna iascaireachta a chionroinnt faoin gComhaontú Comhpháirtíochta maidir le hIascaigh Inbhuanaithe idir an tAontas Eorpach agus Ríocht Mharacó agus faoin bPrótacal Cur Chun Feidhme a ghabhann leis. IO L 77, 20.3.2019, lgh. 1–3.


               AN COIMISIÚN EORPACH
            An Bhruiséil,18.5.2021
            COM(2021) 254 final
            2021/0129(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear Rialachán (AE) 2016/1628 a mhéid a bhaineann leis na forálacha idirthréimhseacha maidir le hinnealra áirithe atá feistithe le hinnill sa raon cumhachta idir 56 kW agus 130 kW, agus os cionn 300 kW, chun aghaidh a thabhairt ar thionchar ghéarchéim COVID-19
            (Téacs atá ábhartha maidir le LEE)

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Is mór a chuir paindéim COVID‑19 isteach ar shlabhraí soláthair, agus tá tionchar aige sin ar chumas na monaróirí innealra shoghluaiste nach innealra bóthair é roinnt de na sprioc-amanna a ghnóthú, sprioc-amanna a fhorchuirtear le Rialachán (AE) 2016/1628 ó Pharlaimint na hEorpa agus ón gComhairle an 14 Meán Fómhair 2016 maidir le ceanglais a bhaineann le teorainneacha astaíochtaí le haghaidh truailleáin ghásacha agus cháithníneacha agus cineálcheadú i dtaca le hinnill dócháin inmheánaigh le haghaidh innealra soghluaiste nach innealra bóthair é.

               Mar fhreagairt ar phaindéim COVID‑19, glacadh Rialachán (AE) 2020/1040 ó Pharlaimint na hEorpa agus ón gComhairle an 15 Iúil 2020 lena leasaítear Rialachán (AE) 2016/1628. Cuireadh sprioc-amanna áirithe ar athlá, na sprioc-amanna nach raibh monaróirí in ann iad a chomhlíonadh a thuilleadh gan damáiste tromchúiseach eacnamaíoch a bheith déanta dóibh de dheasca an chur isteach ar an slabhra soláthair nach raibh coinne leis. Bhain an méid sin le hinnealra a úsáideann innill ar a dtugtar ‘innill idirthréimhseacha’ sa raon cumhachta idir 56 kW agus 130 kW, innill a raibh a dtáirgeadh le bheith tugtha chun críche faoin 30 Meitheamh 2020 agus iad le bheith curtha ar an margadh faoin 31 Nollaig 2020. Tugadh 12 mhí sa bhreis do mhonaróirí chun an t‑innealra a bhí feistithe leis na hinnill sin a tháirgeadh agus a chur ar an margadh.

               Leis an Rialachán sin tugadh aghaidh ar na sprioc-amanna a bhí ann in 2020 amháin toisc gurbh iad sin na cinn ar ghá iad a chur ar athlá mar ábhar práinne agus go raibh sé róluath chun a mheas an raibh údar cuí le síneadh a chur leis na sprioc-amanna in 2021.

               Ní mór do na monaróirí táirgeadh an innealra atá feistithe leis na hinnill sin a thabhairt chun críche faoin 30 Meitheamh 2021 agus iad a chur ar an margadh faoin 31 Nollaig 2021.

               Mar sin féin, toisc go bhfuil an dara agus an tríú ráig de COVID‑19 fós ag cur isteach ar an slabhra soláthair agus ar tháirgeadh, i dtaca leis na sprioc-amanna in 2021 is infheidhme maidir leis an innealra atá feistithe le hinnill idirthréimhseacha sa raon cumhachta idir 56kW agus 130kW, agus os cionn 300kW, ní bheidh monaróirí in ann na sprioc-amanna sin a chomhlíonadh gan damáiste tromchúiseach eacnamaíoch a bheith déanta dóibh.

               Tá líon teoranta leis an méid innill idirthréimhseacha atá ann toisc gur ghá iad a bheith déanta faoin 31 Nollaig 2019 ar a dhéanaí agus dá bhrí sin, ó tharla go bhfuil an ghéarchéim fós ann, is gá na dátaí sin a chur ar athlá ionas nach gá na hinnill idirthréimhseacha a dhiúscairt toisc nár feistíodh san innealra in am iad.

               Cé go bhfuil saobhadh fós á dhéanamh ar an slabhra soláthair agus ar tháirgeadh, níl sé chomh dona leis an saobhadh a bhí ann in Earrach 2020 ó thaobh aimplitiúide agus déine de. Ar na cúiseanna sin, bhí údar cuí le síneadh 6 mhí a thabhairt chun an t‑innealra a bhí feistithe leis na hinnill sin a mhonarú agus síneadh 9 mí thabhairt chun an t‑innealra sin a chur ar an margadh, seachas an síneadh 12 mhí a tugadh le haghaidh an dá rud in 2020.

               Ba cheart a mheabhrú nach chun leas oibreoirí eacnamaíocha é, cibé fad a bheidh ar an síneadh, moill bhreise a chur ar innealra, feithiclí agus soithí, a bhfuil na costais tabhaithe acu ina leith cheana, a thabhairt chun críche agus a chur ar an margadh.

               Ar deireadh, beidh feidhm ag an síneadh atá beartaithe maidir le feithiclí talmhaíochta agus foraoiseachta a bhfuil innill idirthréimhseacha feistithe iontu, ós rud é go bhfuil siad faoi réir fhorálacha an innealra shoghluaiste nach innealra bóthair é maidir le hastaíochtaí truailleán
                  1
               .

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Airteagal 114 den Chonradh ar Fheidhmiú an Aontais Eorpaigh.

               •Coimhdeacht (i gcás inniúlachtaí neamheisiacha)

                  Tá feidhm ag prionsabal na coimhdeachta ós rud é nach dtagann an togra faoi inniúlacht eisiach an Aontais.

                  Ós rud é go bhfuil leasuithe ar reachtaíocht de chuid an Aontais atá ann cheana i gceist sa togra, is é an tAontas amháin atá in ann aghaidh a thabhairt ar na saincheisteanna go héifeachtach. Ina theannta sin, ní féidir na cuspóirí beartais a ghnóthú go leordhóthanach le gníomhartha na mBallstát.

                  Is gá bearta ón Aontas Eorpach ionas nach dtiocfaidh bacainní chun cinn roimh an margadh aonair, go háirithe i réimse na n‑inneall innealra shoghluaiste nach innealra bóthair é, agus i ngeall ar an ngné thrasnáisiúnta a bhaineann leis an truailliú aeir.

                  Dá bhrí sin, comhlíonann an togra prionsabal na coimhdeachta.

               •Comhréireacht

                  Comhlíonann an togra prionsabal na comhréireachta de bhrí nach dtéann sé thar a bhfuil riachtanach chun na cuspóirí maidir le feidhmiú cuí an mhargaidh inmheánaigh a áirithiú agus déanann sé foráil san am céanna maidir le hardleibhéal sábháilteachta poiblí agus cosanta comhshaoil. Tá fad an tsínidh atá beartaithe i gcomhréir leis an bhfad a mheastar a mhairfidh an cur isteach de dheasca phaindéim COVID‑19.

               •An rogha ionstraime

                  Rialachán lena leasaítear Rialachán.

               3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

               Níl measúnú tionchair ar leith ag gabháil leis an togra seo ós rud é go ndearnadh measúnú tionchair ar Rialachán (AE) 2016/1628 cheana. Ní athraítear an Rialachán sin ó thaobh substainte de leis an Rialachán seo agus ní fhorchuirtear oibleagáidí nua ar na páirtithe lena mbaineann. Is é is príomhaidhm dó, ar chúiseanna eisceachtúla i gcomhthéacs phaindéim COVID‑19 atá ann faoi láthair, síneadh 6 mhí a thabhairt chun an t‑innealra atá feistithe le hinnill idirthréimhseacha áirithe a tháirgeadh agus a chur ar an margadh. Níl aon tionchar suntasach ag an togra seo ar an gcomhshaol ós rud é go ndéantar níos éasca é, leis na bearta sin, earraí atá feistithe le hinnill a táirgeadh roimh an bpaindéim a chur ar an margadh. Ina theannta sin, seachnaítear leis na bearta sin an gá le hinnealra atá feistithe le hinnill den sórt sin a dhiúscairt, innealra a bheadh neamhchomhlíontach murach na bearta sin.

               4.IMPLEACHTAÍ BUISÉADACHA

               Níl aon tionchar buiséadach ag an togra ar institiúidí an Aontais.

               2021/0129 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear Rialachán (AE) 2016/1628 a mhéid a bhaineann leis na forálacha idirthréimhseacha maidir le hinnealra áirithe atá feistithe le hinnill sa raon cumhachta idir 56 kW agus 130 kW, agus os cionn 300 kW, chun aghaidh a thabhairt ar thionchar ghéarchéim COVID‑19

               (Téacs atá ábhartha maidir le LEE)

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  2
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an mhéid seo a leanas:

               (1)Le Rialachán (AE) 2016/1628 ó Pharlaimint na hEorpa agus ón gComhairle
                  3
               , leagtar síos ceanglais a bhaineann le teorainneacha astaíochtaí le haghaidh truailleáin ghásacha agus cháithníneacha agus nósanna imeachta maidir le cineálcheadú AE le haghaidh catagóirí éagsúla d’innill le haghaidh innealra soghluaiste nach innealra bóthair é.

               (2)Na dátaí is infheidhme maidir leis na teorainnluachanna astaíochtaí nua, dá ngairtear ‘Céim V’ i Rialachán (AE) 2016/1628, leagtar amach iad chun faisnéis shoiléir chuimsitheach agus chun tréimhse ama iomchuí le haistriú go Céim V a sholáthar do mhonaróirí, agus an t‑ualach riaracháin ar údaráis cheadúcháin a laghdú go suntasach san am céanna.

               (3)De dheasca ráig COVID‑19 agus an chur isteach ar an slabhra soláthair agus ar tháirgeadh arb í is cúis leis, bhí deacrachtaí ag monaróirí innealra, ar a dtugtar ‘monaróirí buntrealaimh’ nó ‘OEManna’, sprioc-amanna an 30 Meitheamh 2020 agus an 31 Nollaig 2020 a chomhlíonadh maidir le hinnealra atá feistithe leis na hinnill sin a tháirgeadh agus a chur ar an margadh, innealra a chomhlíonann teorainnluachanna astaíochtaí nach bhfuil chomh dian céanna le teorainnluachanna astaíochtaí Chéim V. Sa chomhthéacs sin, leasaíodh Rialachán (AE) 2016/1628 le Rialachán (AE) 2020/1040 ó Pharlaimint na hEorpa agus ón gComhairle
                  4
                chun síneadh 12 mhí a chur leis na sprioc-amanna sin.

               (4)Ó tharla go bhfuil moilleanna fós ann de dheasca phaindéim COVID‑19 agus an chur isteach leanúnaigh ar an slabhra soláthair agus ar tháirgeadh arb í is cúis leis, moilleanna maidir le hinnealra atá feistithe le catagóirí eile inneall (idir 56 kW agus 130 kW agus os cionn 300 kW) a tháirgeadh agus a chur ar an margadh, innill a chomhlíonann teorainneacha astaíochtaí nach bhfuil chomh dian céanna le teorainneacha astaíochtaí Chéim V, ó tharla sin amhlaidh, i dtaca le sprioc-amanna an 30 Meitheamh 2021 agus an 31 Nollaig 2021 a leagtar síos i Rialachán (AE) 2016/1628 maidir le hearraí a tháirgeadh agus a chur ar an margadh, tá dóchúlacht mhór ann nach mbeidh monaróirí buntrealaimh in ann na sprioc-amanna sin a chomhlíonadh gan damáiste tromchúiseach eacnamaíoch a bheith déanta dóibh.

               (5)I bhfianaise na n‑imthosca atá ann faoi láthair, agus chun feidhmiú rianúil an mhargaidh inmheánaigh a áirithiú, chun deimhneacht dhlíthiúil a sholáthar, agus chun an cur isteach a d’fhéadfaí a dhéanamh ar an margadh a sheachaint, is gá forálacha idirthréimhseacha Rialachán (AE) 2016/1628 a fhadú le haghaidh na gcatagóirí inneall sin.

               (6)Toisc nach mbeidh aon tionchar ag fadú na bhforálacha idirthréimhseacha ar an gcomhshaol, ós rud é go bhfuil na hinnill idirthréimhseacha lena mbaineann táirgthe cheana, fad 6 mhí ba cheart a bheith sa síneadh a chuirfear leis an tréimhse ábhartha chun an t‑innealra atá feistithe leis na hinnill sin a tháirgeadh agus fad 9 mí ba cheart a bheith sa síneadh a chuirfear leis an tréimhse ábhartha chun an t‑innealra sin a chur ar an margadh.

               (7)Ós rud é nach féidir leis na Ballstáit cuspóir an Rialacháin seo, eadhon forálacha idirthréimhseacha áirithe de chuid Rialachán (AE) 2016/1628 a fhadú, a ghnóthú go leordhóthanach agus, de bharr a bhfairsinge agus a n‑éifeachtaí, gur fearr is féidir an cuspóir sin a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach (‘CAE’). I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a ghnóthú.

               (8)I bhfianaise na práinne a bhaineann leis na himthosca eisceachtúla arb í ráig COVID‑19 is cúis leo, measadh gurbh iomchuí foráil a dhéanamh maidir le heisceacht ar an tréimhse ocht seachtaine dá dtagraítear in Airteagal 4 de Phrótacal Uimh. 1 maidir le ról na bparlaimintí náisiúnta san Aontas Eorpach, prótacal atá i gceangal le CAE, leis an gConradh ar Fheidhmiú an Aontais Eorpaigh agus leis an gConradh ag bunú an Chomhphobail Eorpaigh do Fhuinneamh Adamhach.

               (9)Dá bhrí sin, ba cheart Rialachán (AE) 2016/1628 a leasú dá réir sin.

               (10)Ós rud é go bhfuil an idirthréimhse dá bhforáiltear i Rialachán (AE) 2016/1628 i gcás fochatagóirí áirithe inneall le dul in éag an 31 Nollaig 2021 agus go bhfuil go dtí an 30 Meitheamh 2021 ag OEManna chun innealra soghluaiste nach innealra bóthair é atá feistithe le hinnill idirthréimhseacha na bhfochatagóirí sin a tháirgeadh, ba cheart an Rialachán seo a theacht i bhfeidhm mar ábhar práinne an lá tar éis lá a fhoilsithe in Iris Oifigiúil an Aontais Eorpaigh,

               TAR ÉIS AN RIALACHÁN SEO A GHLACADH:

               Airteagal 1

               Leasaítear Rialachán (AE) 2016/1628 mar a leanas:

               Leasaítear Airteagal 58 mar a leanas:

               (1)i mír 5, cuirtear an séú fomhír seo a leanas leis:

               ‘I gcás innill de gach fochatagóir arb é an 1 Eanáir 2020 an dáta a leagtar amach in Iarscríbhinn III le hinnill Chéim V a chur ar an margadh, seachas na hinnill dá dtagraítear sa dara agus sa tríú fomhír, cuirfear síneadh 6 mhí leis an idirthréimhse agus leis an tréimhse 18 mí dá dtagraítear sa chéad fhomhír.’;

               (2)i mír 7, cuirtear an pointe (e) seo a leanas leis:

               ‘(e) 33 mhí ón dáta infheidhme chun innill a chur ar an margadh a leagtar amach in Iarscríbhinn III, sa chás a leagtar amach sa séú fomhír de mhír 5’.

               Airteagal 2

               Tiocfaidh an Rialachán seo i bhfeidhm lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        Airteagal 19 de Rialachán (AE) Uimh. 167/2013 maidir le formheas agus le faireachas margaidh ar fheithiclí talmhaíochta agus foraoiseachta

                     (2)

                        IO C […], […], lch. […].

                     (3)

                        Rialachán (AE) 2016/1628 ó Pharlaimint na hEorpa agus ón gComhairle an 14 Meán Fómhair 2016 maidir le ceanglais a bhaineann le teorainneacha astaíochtaí le haghaidh truailleáin ghásacha agus cháithníneacha agus cineálcheadú i dtaca le hinnill dócháin inmheánaigh le haghaidh innealra soghluaiste nach innealra bóthair é, lena leasaítear Rialachán (AE) Uimh. 1024/2012 agus Rialachán (AE) Uimh. 167/2013 agus lena leasaítear, agus lena n‑aisghairtear Treoir 97/68/CE (IO L 252, 16.9.2016, lch. 53).

                     (4)

                        Rialachán (AE) 2020/1040 ó Pharlaimint na hEorpa agus ón gComhairle an 15 Iúil 2020 lena leasaítear Rialachán (AE) 2016/1628 a mhéid a bhaineann lena fhorálacha idirthréimhseacha chun aghaidh a thabhairt ar thionchar ghéarchéim COVID‑19 (IO L 231, 17.7.2020, lgh. 1–3).


               AN COIMISIÚN EORPACH
            An Bhruiséil,19.5.2021
            COM(2021) 248 final
            2021/0128(NLE)
            Togra le haghaidh
            RIALACHÁN ÓN gCOMHAIRLE
            maidir le leithdháileadh na ndeiseanna iascaireachta dá bhforáiltear sa Phrótacal ar chur chun feidhme (2021-2026) an Chomhaontaithe Comhpháirtíochta Iascaigh idir Poblacht na Gabúine agus an Comhphobal Eorpach

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Síníodh an Comhaontú Comhpháirtíochta Iascaigh (SFPA) idir Poblacht na Gabúine agus an Comhphobal Eorpach an 4 Meitheamh 2007 agus tháinig sé i bhfeidhm an 11 Meitheamh 2007 ar feadh tréimhse sé bliana. Tá an comhaontú in-athnuaite go hintuigthe, agus dá bhrí sin tá sé fós i bhfeidhm. Bhí Prótacal Chur Chun Feidhme sé bliana de chuid SFPA ann roimhe sin, tháinig sé i bhfeidhm an 24 Iúil 2013 agus chuaigh sé in éag an 23 Iúil 2016.

                  Ar bhonn na dtreoracha caibidlíochta ábhartha
                     1
                  , rinne an Coimisiún caibidlíocht le Rialtas na Gabúine (dá ngairtear ‘an Ghabúin’ anseo feasta) d’fhonn Prótacal nua Cur Chun Feidhme de chuid SFPA (2021-2026) a thabhairt i gcrích thar ceann an Aontais Eorpaigh. Tar éis an chaibidlíocht a bheith tugtha i gcrích, chuir na hidirbheartaithe inisealacha le prótacal an 10 Feabhra 2021. Leis an bPrótacal nua, cumhdaítear tréimhse cúig bliana ó dháta an iarratais shealadaigh atá leagtha síos in Airteagal 24 de, is é sin an dáta a shíníonn an dá Pháirtí é.

                  Is é is cuspóir don togra seo síniú an Phrótacail Cur Chun Feidhme a údarú.

               •Comhsheasmhacht le forálacha beartais atá sa réimse beartais cheana

               Is é príomhaidhm an Phrótacail nua creat nuashonraithe a sholáthar agus tosaíochtaí an Chomhbheartais Iascaigh athchóirithe agus a ghné sheachtrach á gcur san áireamh, d’fhonn leanúint leis an gcomhpháirtíocht straitéiseach idir an tAontas Eorpach agus Poblacht na Gabúine i réimse na n‑iascach agus í a threisiú.

               Is é is aidhm don Phrótacal deiseanna iascaireachta a thabhairt do shoithí an Aontais Eorpaigh i limistéar iascaireachta na Gabúine i gcomhréir leis an gcomhairle eolaíoch is fearr atá ar fáil agus le rúin agus moltaí an Choimisiúin Idirnáisiúnta um Thuinníní Atlantacha a Chaomhnú (ICCAT), laistigh de theorainneacha an bharrachais atá ar fáil. Bhí seasamh an Choimisiúin bunaithe i bpáirt ar thorthaí meastóireachta a rinneadh ar an bPrótacal roimhe seo (2013-2016), agus ar mheasúnú réamhbhreathnaitheach ar cheart Prótacal nua a thabhairt chun críche. Is saineolaithe seachtracha a thug faoin na measúnuithe seo. Ina theannta sin, is é an aidhm atá leis, feabhas a chur ar an gcomhar idir an tAontas Eorpach agus Poblacht na Gabúine chun beartas iascaigh inbhuanaithe a chur chun cinn agus chun acmhainní iascaigh a shaothrú i limistéar iascaireachta na Gabúine agus san Aigéan Atlantach, ar mhaithe leis an dá Pháirtí. Ina theannta sin, leis an gcomhar seo, cuideofar le dálaí oibre sásúla a chur chun cinn i ngníomhaíochtaí iascaigh.

               Leis an bPrótacal nua, déanfar foráil maidir le deiseanna iascaireachta sna catagóirí seo a leanas:

               -
                     27 soitheach peas‐saighne tuinnín;

               -
                     6 shoitheach tuinníní

               -
                     soithí tacaíochta i gcomhréir le rúin ábhartha ICCAT agus leis na teorainneacha a leagtar amach i reachtaíocht na Gabúine;

               -
                     4 thrálaer mar chuid d’iascach crústach domhainmhara, iad le húdarú go fóill ag brath ar thoradh na bhfeachtas taiscéalaíocha.

               •Comhsheasmhacht le beartais eile de chuid an Aontais

                  Is cuid de ghníomhaíocht sheachtrach an Aontais maidir le tíortha na hAfraice, sa Mhuir Chairib agus tíortha an Aigéin Chiúin (ACC) é caibidliú prótacal nua Cur Chun Feidhme a ghabhfaidh leis an gComhaontú Comhpháirtíochta Iascaigh Inbhuanaithe leis an nGabúin agus cuirtear san áireamh, go háirithe, cuspóirí an Aontais maidir le prionsabail dhaonlathacha agus cearta an duine a urramú.

               2.BUNÚS DLÍ, COIMHDEACHT AGUS COMHRÉIREACHT

               •Bunús Dlí

                  Is é an bunús dlí Airteagal 43(3) den Chonradh ar Fheidhmiú an Aontais Eorpaigh (CFAE), lena mbunaítear go nglacfaidh an Chomhairle, ar thogra ón gCoimisiún, go nglacfaidh sí bearta maidir le leithdháileadh na ndeiseanna iascaireachta.

               •Coimhdeacht (maidir le hinniúlacht neamheisiach)

               Tá an togra faoi chuimsiú inniúlacht eisiach an Aontais Eorpaigh.

               •Comhréireacht

               Tá an togra comhréireach leis an gcuspóir maidir le creat rialachais dhlíthiúil, chomhshaoil, eacnamaíoch agus shóisialta a bhunú le haghaidh gníomhaíochtaí iascaireachta á ndéanamh ag soithí an Aontais in uiscí tríú tíortha, mar atá leagtha amach in Airteagal 31 den Rialachán lena mbunaítear an Comhbheartas Iascaigh. Comhlíontar na forálacha sin chomh maith leis na forálacha sin maidir le cúnamh airgeadais do thríú tíortha a leagtar síos in Airteagal 32 den Rialachán sin.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

               Sa bhliain 2015, rinne an Coimisiún meastóireacht ex-post ar Phrótacal 2013-2016 de chuid FPA a tugadh i gcrích leis an nGabúin, chomh maith leis an bhféidearthacht atá ann go ndéanfaí meastóireacht ex-ante ar an bPrótacal sin.

               Sa mheastóireacht thángthas ar an gconclúid go bhfuil suim mhór ag earnálacha iascaireachta AE in iascaireacht sa Ghabúin agus go bhfuil athnuachan an Phrótacail chun leasa an dá Pháirtí. Ina theannta sin, le hathnuachan an Phrótacail, chabhrófaí le faireachán, rialúchán agus faireachas a neartú agus chuideofaí le rialachas feabhsaithe na n‑iascach sa réigiún.

               Maidir leis an Aontas Eorpach, tá sé tábhachtach go gcoinneofaí ionstraim ar bun lena gceadófaí comhar domhain earnála le himreoir mór a bhfuil tionchar mór aige i rialachas aigéan ar an leibhéal fo-réigiúnach mar gheall ar mhéid an limistéir iascaireachta atá faoina dhlínse. Tá feidhm freisin ag baint le neartú an chaidrimh leis an nGabúin chun comhghuaillíochtaí a thógáil faoi chuimsiú ICCAT. Ina theannta sin, i gcás chabhlach an Aontais Eorpaigh, ciallaíonn sé sin go n‑athbhunófar rochtain ar limistéar tábhachtach iascaireachta chun straitéisí saothraithe a chur i bhfeidhm faoi chreat dlí idirnáisiúnta ilbhliantúil. Thairis sin, de bharr go bhfuil Libreville suite i lár limistéar ard dúshaothraithe, féadfaidh sé a bheith ina chalafort chur tabhairt i dtír, calafort lena gcuirtear le hábharthacht an Phrótacail nua atá beartaithe, do thionscal iascaireachta an Aontais Eorpaigh agus don tír chomhpháirtíochta araon. I gcás údaráis na Gabúine, is é an aidhm atá ann leanúint den chaidreamh leis an Aontas Eorpach chun rialachas na n‑aigéan a neartú, ag baint tairbhe as tacaíocht earnála thiomnaithe lena gcuirtear deiseanna maoinithe ilbhliantúla ar fáil, agus tionsclú earnáil an athchóirithe a chur ar bun trí bhíthin ghníomhaíocht na soithí, mar chuid d’éagsúlú a geilleagair.

               •Comhairliúcháin leis na páirtithe leasmhara

                  Chuathas i gcomhairle leis na Ballstáit, le hionadaithe tionscail, le heagraíochtaí idirnáisiúnta na sochaí sibhialta, chomh maith le riarachán iascaigh agus sochaí shibhialta na Gabúine, mar chuid den mheastóireacht. Eagraíodh comhairliúcháin freisin i gcomhthéacs na Comhairle Comhairlí Fadraoin.

               •Bailiú agus úsáid saineolais

                  D’úsáid an Coimisiún comhairleoir neamhspleách le haghaidh na meastóireachtaí ex post agus ex ante, i gcomhréir le forálacha Airteagal 31 (10) den Rialachán lena mbunaítear an comhbheartas iascaigh.

               4.IMPLEACHTAÍ BUISÉADACHA

                  Níl aon tionchar ag an dréacht-Rialachán ar bhuiséad an Aontais.

               5.EILIMINTÍ EILE

               •Pleananna cur chun feidhme agus socruithe faireacháin, meastóireachta agus tuairiscithe

                  Tá an nós imeachta seo á thionscnamh i gcomhthráth leis na nósanna imeachta a bhaineann leis an gCinneadh ón gComhairle maidir le síniú, thar ceann an Aontais, agus cur i bhfeidhm sealadach an Phrótacail Cur Chun Feidhme a ghabhfaidh leis an gComhaontú Comhpháirtíochta Iascaigh idir Poblacht na Gabúine agus an Comhphobal Eorpach, agus leis an gCinneadh ón gComhairle, ar a thabhairt i gcrích. Beidh feidhm ag an Rialachán seo a luaithe a bheidh gníomhaíochtaí iascaireachta á ndéanamh faoin bPrótacal, i.e. ar dháta a chur i bhfeidhm shealadaigh.

               2021/0128 (NLE)

               Togra le haghaidh

               RIALACHÁN ÓN gCOMHAIRLE

               maidir le leithdháileadh na ndeiseanna iascaireachta dá bhforáiltear sa Phrótacal ar chur chun feidhme (2021-2026) an Chomhaontaithe Comhpháirtíochta Iascaigh idir Poblacht na Gabúine agus an Comhphobal Eorpach

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(3) de,

               De bharr an mhéid seo a leanas:

               De bharr an mhéid seo a leanas:

               (1)Tháinig an Comhaontú Comhpháirtíochta Iascaigh idir Poblacht na Gabúine agus an Comhphobal Eorpach
                  2
                (dá ngairtear 'an Comhaontú' anseo feasta), arna fhormheas le Rialachán (CE) Uimh. 450/2007 ón gComhairle
                  3
                i bhfeidhm an 11 Meitheamh 2007. An Prótacal lena leagtar amach na deiseanna iascaireachta agus an ranníocaíocht airgeadais dá bhforáiltear sa chomhaontú, chuaigh sin in éag an 23 Iúil 2016.

               (2)Rinne an Coimisiún, thar ceann an Aontais Eorpaigh, Prótacal nua cúig bliana (dá ngairtear ‘an Prótacal’) a chaibidliú.

               (3)Tar éis an chaibidlíocht a bheith tugtha i gcrích, cuireadh inisealacha leis an bprótacal an 10 Feabhra 2021.

               (4)An […], ghlac an Chomhairle Cinneadh (AE) 2021/..
                  4
               ., maidir le síniú agus cur i bhfeidhm sealadach an Phrótacail nua, faoi réir a thabhairt i gcrích ar dháta níos déanaí.

               (5)Na deiseanna iascaireachta dá bhforáiltear sa Phrótacal, ba cheart iad a leithdháileadh ar na Ballstáit ar feadh na tréimhse iomláine a chuirfear an Prótacal i bhfeidhm.

               (6)Ba cheart go dtiocfadh an Rialachán seo i bhfeidhm a luaithe is féidir i bhfianaise na tábhachta eacnamaíche a bhaineann le gníomhaíochtaí iascaireachta an Aontais i limistéar iascaireachta na Gabúine agus an ghá atá ann fad an chur isteach ar ghníomhaíochtaí den sórt sin a laghdú a oiread is féidir.

               (7)Is ar bhonn sealadach a bheidh feidhm ag an bPrótacal ó dháta a shínithe chun go bhféadfaidh soithí an Aontais a ngníomhaíochtaí iascaireachta a dhéanamh. Dá bhrí sin, ba cheart feidhm a bheith ag an Rialachán seo ón dáta céanna amach,

               TAR ÉIS AN RIALACHÁN SEO A GHLACADH:

               Airteagal 1

               Na deiseanna iascaireachta a bhunaítear faoin bPrótacal a bhaineann le cur chun feidhme (2021-2026) an Chomhaontaithe Comhpháirtíochta Iascaigh idir Poblacht na Gabúine agus an Comhphobal Eorpach (dá ngairtear ‘an Prótacal’ anseo feasta), déanfar na deiseanna iascaireachta sin a leithdháileadh ar na Ballstáit mar seo a leanas:

               (a)Soithí saighneoireachta tuinníní:

               An Spáinn:
                     [15]
                     soithí

               An Fhrainc:
                     [12]
                     soithí

               (b)Soithí tuinníní:

               An Spáinn:
                     [5]
                     soithí

               An Fhrainc:
                     [1]
                     soithí

               (c)trálaer:

               An Spáinn:
                     [p.m.]
                     soithí

               xx:
                     [p.m.]
                     soithí

               Airteagal 2

               Tiocfaidh an Rialachán seo i bhfeidhm ar an lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón dáta a shíneofar an Prótacal.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Arna ghlacadh ag an 3418ú Comhairle Talmhaíochta agus Iascaigh an 22 Deireadh Fómhair 2015.

                     (2)

                        an Comhaontú Comhpháirtíochta Iascaigh idir Poblacht na Gabúine agus an Comhphobal Eorpach (IO L 109 26.4.2007, lch. 3).

                     (3)

                        Rialachán (CE) Uimh. 450/2007 ón gComhairle an16 Aibreán 2007 maidir leis an gComhaontú Comhpháirtíochta Iascaigh idir Poblacht na Gabúine agus an Comhphobal Eorpach a thabhairt i gcrích (IO L 109, 26.4.2007, lch. 1).

                     (4)

                        Cinneadh ón gComhairle (AE) 2021/… an … 2021 maidir le … (IO C […] , […], lch. […]).